DELEGIRANA UREDBA KOMISIJE (EU) 2022/2288

оd 16. kolovoza 2022.

o izmjeni Delegirane uredbe (EU) 2021/2066 o dopuni Uredbe (EU) 2019/1022 Europskog parlamenta i Vijeća u pogledu produljenja izuzeća na temelju visoke stope preživljavanja od obveze iskrcavanja za prnjavice (Venus spp.), jakovljeve kapice (Pecten jacobaeus) i kućice (Venerupis spp.) u zapadnom Sredozemnome moru

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2019/1022 Europskog parlamenta i Vijeća od 20. lipnja 2019. o uspostavi višegodišnjeg plana za ribarstvo koje iskorištava pridnene stokove u zapadnom Sredozemnome moru i izmjeni Uredbe (EU) br. 508/2014 (1), a posebno njezin članak 14.,

budući da:

(1) Delegiranom uredbom Komisije (EU) 2021/2066 (2) predviđena je primjena obveze iskrcavanja za određene pridnene vrste u zapadnom Sredozemnome moru od 1. siječnja 2022. do 31. prosinca 2024.

(2) Španjolska, Francuska i Italija („skupina na visokoj razini Pescamed”) Komisiji su 9. svibnja 2022. podnijele zajedničku preporuku u kojoj su, uzimajući u obzir stajališta Savjetodavnog vijeća za Sredozemlje („MEDAC”), predložile produljenje određenih izuzeća od obveze iskrcavanja za ribolov pridnenih vrsta u zapadnom Sredozemnome moru.

(3) Znanstveni, tehnički i gospodarski odbor za ribarstvo („STECF”) proveo je ocjenjivanje te zajedničke preporuke od 16. do 20. svibnja 2022. (3).

(4) Skupina na visokoj razini Pescamed dostavila je 8. srpnja 2022. ažuriranu zajedničku preporuku, koju je STECF također ocijenio.

(5) Prema članku 18. Uredbe (EU) br. 1380/2013 Europskog parlamenta i Vijeća (4) Komisija je ažuriranu zajedničku preporuku od 8. srpnja 2022. razmotrila u svjetlu ocjene STECF-a kako bi osigurala njezinu usklađenost s relevantnim mjerama očuvanja, uključujući obvezu iskrcavanja.

(6) U ažuriranoj zajedničkoj preporuci od 8. srpnja 2022. predlaže se produljenje izuzeća na temelju visoke stope preživljavanja utvrđenih za prnjavice (Venus spp.), jakovljeve kapice (Pecten jacobaeus) i kućice (Venerupis spp.) ulovljene mehaničkim dredžama, kako je predviđeno člankom 15. stavkom 4. točkom (b) Uredbe (EU) br. 1380/2013.

(7) Kad je riječ o prnjavicama (Venus spp), STECF je zaključio da popratne informacije sadržavaaju pouzdane procjene visoke stope preživljavanja. Komisija stoga smatra da bi to izuzeće trebalo produljiti.

(8) Kad je riječ o jakovljevim kapicama (Pecten jacobaeus) i kućicama (Venerupis spp.), STECF je naglasio da su dodatni dokazi dostavljeni u pogledu jakovljevih kapica (Pecten jacobaeus). Komisija priznaje da postoje znanstvene studije i publikacije koje se odnose na te dvije vrste i druge slične vrste školjkaša ulovljene mehaničkim dredžama u drugim morskim bazenima i da ih je STECF u prošlosti procijenio. Kad je riječ o sličnosti s jakovljevim kapicama (Pecten jacobaeus) i kućicama (Venerupis spp.) u zapadnom Sredozemnome moru, vjerojatnu visoku stopu preživljavanja tih vrsta treba razmotriti u odnosu na te dvije vrste te istodobno zatražiti od država članica da provedu studije u zapadnom Sredozemnome moru.

(9) Budući da su dokazi o stopama preživljavanja jakovljevih kapica (Pecten jacobaeus) i kućica (Venerupis spp.) neuvjerljivi i da je STECF zaključio da je za te vrste školjkaša u zapadnom Sredozemnome moru potrebno dostaviti dodatne znanstvene dokaze, Komisija smatra da bi izuzeće trebalo produljiti samo na kratko vremensko razdoblje. Stoga bi dotične države članice trebale dostaviti relevantne znanstvene dokaze STECF-u na procjenu.

(10) U svojoj ažuriranoj zajedničkoj preporuci od 8. srpnja 2022. dotične države članice ponovno su potvrdile svoju predanost povećanju selektivnosti ribolovnih alata u skladu s rezultatima tekućih istraživačkih programa kako bi se smanjili i ograničili neželjeni ulovi, a posebno ulovi ispod minimalnih referentnih veličina za očuvanje.

(11) Nadalje, u svojoj ažuriranoj zajedničkoj preporuci od 8. srpnja 2022. dotične države članice obvezale su se i na utvrđivanje novih područja zabrane ribolova kako bi se smanjila smrtnost juvenilnih jedinki, tamo gdje postoje dokazi o visokoj koncentraciji juvenilne ribe.

(12) Mjere predložene u ažuriranoj zajedničkoj preporuci od 8. srpnja 2022. u skladu su s člankom 15. stavkom 4., člankom 15. stavkom 5. točkom (b) i člankom 18. stavkom 3. Uredbe (EU) br. 1380/2013. Delegiranu uredbu (EU) 2021/2066 stoga bi trebalo na odgovarajući način izmijeniti.

(13) Budući da mjere predviđene ovom Uredbom izravno utječu na planiranje ribolovne sezone plovilâ Unije i na povezane gospodarske aktivnosti, ova bi Uredba trebala stupiti na snagu odmah nakon objave. Međutim, trebala bi se primjenjivati od kasnijeg datuma.

DONIJELA JE OVU UREDBU:

Članak 1. Članak 3. Delegirane uredbe (EU) 2021/2066 mijenja se kako slijedi: (a) u stavku 1., točke (a), (b) i (c) zamjenjuju se sljedećim: „(a) jakovljeve kapice (Pecten jacobaeus) ulovljene mehaničkim dredžama (HMD), do 31. prosinca 2023.; (b) kućice (Venerupis spp.) ulovljene mehaničkim dredžama (HMD), do 31. prosinca 2023.; (c) prnjavice (Venus spp.) ulovljene mehaničkim dredžama (HMD), do 31. prosinca 2024.;” (b) stavak 3. zamjenjuje se sljedećim: „3. Do 1. svibnja 2022., odnosno, 2023. države članice koje imaju izravan upravljački interes u ribarstvu u Sredozemnome moru dužne su Komisiji dostaviti dodatne podatke o odbačenom ulovu i sve druge relevantne znanstvene dokaze koji idu u prilog izuzeću iz stavka 1. točaka (a) i (b). STECF je dužan dostavljene podatke i informacije ocijeniti najkasnije do 31. srpnja.”

Članak 2. Ova Uredba stupa na snagu sljedećeg dana od dana objave u Službenom listu Europske unije. Primjenjuje se od 1. siječnja 2023. do 31. prosinca 2024.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. kolovoza 2022. Za Komisiju Predsjednica Ursula VON DER LEYEN

(1) SL L 172, 26.6.2019., str. 1.

(2) Delegirana uredba Komisije (EU) 2021/2066 оd 25. kolovoza 2021. o dopuni Uredbe (EU) 2019/1022 Europskog parlamenta i Vijeća u pogledu pojedinosti o provedbi obveze iskrcavanja za određene pridnene stokove u zapadnom Sredozemnome moru za razdoblje 2022.–2024. (SL L 421, 26.11.2021., str. 17.).

(3) Znanstveni, tehnički i gospodarski odbor za ribarstvo (STECF) – Evaluation of Joint Recommendations on the Landing Obligation and on the Technical Measures Regulation (Evaluacija zajedničkih preporuka u pogledu obveze iskrcavanja i Uredbe o tehničkim mjerama) (STECF-22-05).

(4) Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).